Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τη θέση της Κοινότητας όσον αφορά τη σύσταση μικτής συμβουλευτικής επιτροπής που πρόκειται να αποφασιστεί από το συμβούλιο σύνδεσης το οποίο συγκροτήθηκε με την ευρωπαϊκή συμφωνία μεταξύ των Ευρωπαϊκών Κοινοτήτων και της Λιθουανίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Η ευρωπαϊκή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Λιθουανίας, αφετέρου, η οποία άρχισε να ισχύει την 1η Φεβρουαρίου 1998, προβλέπει, στο άρθρο 116 και εξής, ότι το συμβούλιο σύνδεσης δύναται να αποφασίσει τη σύσταση κάθε άλλης ειδικής επιτροπής ή οργάνου που θα το επικουρεί κατά την εκτέλεση των καθηκόντων του.

2. Αν και η καθιέρωση ενός συμβουλευτικού μηχανισμού για το διάλογο μεταξύ των ομάδων κοινωνικών και οικονομικών συμφερόντων των δύο μερών δεν προβλέπεται ρητώς στην προαναφερθείσα ευρωπαϊκή συμφωνία, η Επιτροπή προτείνει να συστήσει το συμβούλιο σύνδεσης μικτή συμβουλευτική επιτροπή που θα εκπροσωπεί τις ομάδες κοινωνικών και οικονομικών συμφερόντων των δύο μερών, λόγω του έντονου ενδιαφέροντος που εξέφρασαν σχετικά με το θέμα αυτό οι κοινωνικοί εταίροι αμφοτέρων των πλευρών, εκπροσωπούμενες από την Οικονομική και Κοινωνική Επιτροπή, για την Κοινότητα, και από έξι εκπροσώπους των ομάδων οικονομικών και κοινωνικών συμφερόντων, για τη Λιθουανία.

3. Η προτεινόμενη μικτή συμβουλευτική επιτροπή θα αποτελέσει φόρουμ διαλόγου και συνεργασίας μεταξύ των κοινωνικών εταίρων των δύο μερών που θα ωφελήσει τόσο τους Λιθουανούς κοινωνικούς εταίρους, οι οποίοι θα εξοικειωθούν με τη διαδικασία διαβουλεύσεων που πραγματοποιείται στο πλαίσιο της Οικονομικής και Κοινωνικής Επιτροπής καθώς και, γενικότερα, με το διάλογο μεταξύ κοινωνικών εταίρων εντός της Ευρωπαϊκής Ένωσης, όσο και τους κοινωνικούς εταίρους της Ευρωπαϊκής Ένωσης οι οποίοι θα εξοικειωθούν με την κοινωνική διάσταση των μεταρρυθμίσεων των κοινωνικοοικονομικών διαρθρώσεων που πραγματοποιούνται στη Λιθουανία. Το συμβούλιο σύνδεσης δύναται επίσης να συμβουλεύεται την προτεινόμενη μικτή συμβουλευτική επιτροπή πριν λάβει αποφάσεις σε τομείς εμφανούς κοινωνικού ενδιαφέροντος. Ωστόσο, η διαβούλευση με την επιτροπή εναπόκειται στη διακριτική ευχέρεια του συμβουλίου σύνδεσης.

4. Η σύσταση της προτεινόμενης μικτής συμβουλευτικής επιτροπής δεν θα έχει δημοσιονομικές επιπτώσεις στον προϋπολογισμό της Κοινότητας, δεδομένου ότι οι Λιθουανοί συμμετέχοντες θα αναλάβουν τις δικές τους δαπάνες και οι δαπάνες της κοινοτικής πλευράς θα καλυφθούν από τον προϋπολογισμό της Οικονομικής και Κοινωνικής Επιτροπής.

5. Επισυνάπτεται σε παράρτημα το κείμενο της πρότασης απόφασης του Συμβουλίου σχετικά με τη θέση που θα λάβει η Κοινότητα στο συμβούλιο σύνδεσης, σύμφωνα με το άρθρο 2 παράγραφος 1 της απόφασης του Συμβουλίου και της Επιτροπής της 19.12.1997 για τη σύναψη της προαναφερθείσας ευρωπαϊκής συμφωνίας. Καλείται το Συμβούλιο να υιοθετήσει το κείμενο αυτό μετά από διαβούλευση με το Κοινοβούλιο.

2002/0042 (ACC)

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τη θέση της Κοινότητας όσον αφορά τη σύσταση μικτής συμβουλευτικής επιτροπής που πρόκειται να αποφασιστεί από το συμβούλιο σύνδεσης το οποίο συγκροτήθηκε με την ευρωπαϊκή συμφωνία μεταξύ των Ευρωπαϊκών Κοινοτήτων και της Λιθουανίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα και τη συνθήκη για την ίδρυση της Ευρωπαϊκής Κοινότητας Ατομικής Ενέργειας (Ευρατόμ),

το άρθρο 300, παράγραφος 2, δεύτερο και τρίτο εδάφιο της συνθήκης για την ίδρυση της Ευρωπαϊκής Κοινότητας,

το άρθρο 2 παράγραφος 1 της απόφασης του Συμβουλίου και της Επιτροπής της 19.12.1997 για τη σύναψη της ευρωπαϊκής συμφωνίας περί συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Λιθουανίας, αφετέρου,

την πρόταση της Επιτροπής [1],

[1] ΕΕ C [...], [...], σ. [...].

Εκτιμώντας τα εξής:

(1) Το άρθρο 116 της εν λόγω ευρωπαϊκής συμφωνίας προβλέπει ότι το συμβούλιο σύνδεσης δύναται να αποφασίσει τη σύσταση κάθε άλλης ειδικής επιτροπής ή οργάνου που θα το επικουρεί κατά την εκτέλεση των καθηκόντων του.

(2) Ο διάλογος και η συνεργασία των ομάδων οικονομικών και κοινωνικών συμφερόντων της Ευρωπαϊκής Ένωσης και της Λιθουανίας μπορούν να συμβάλουν σημαντικά στην πλήρη εφαρμογή της ευρωπαϊκής συμφωνίας.

(3) Κρίνεται σκόπιμο η συνεργασία αυτή να πραγματοποιείται μεταξύ των μελών της Οικονομικής και Κοινωνικής Επιτροπής των Ευρωπαϊκών Κοινοτήτων και των εκπροσώπων των ομάδων οικονομικών και κοινωνικών συμφερόντων της Λιθουανίας,

ΑΠΟΦΑΣΙΖΕΙ:

Η θέση που θα υιοθετήσει η Κοινότητα στο πλαίσιο του Συμβουλίου Σύνδεσης, το οποίο συγκροτήθηκε με την ευρωπαϊκή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Λιθουανίας, αφετέρου, σχετικά με τη σύσταση μικτής συμβουλευτικής επιτροπής, βασίζεται στο σχέδιο απόφασης του εν λόγω συμβουλίου σύνδεσης που επισυνάπτεται στην παρούσα απόφαση.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

ΣΧΕΔΙΟ ΑΠΟΦΑΣΗΣ ΑΡΙΘ. ..../2001

του συμβουλίου σύνδεσης

μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Λιθουανίας, αφετέρου, για την τροποποίηση, μέσω της σύστασης μικτής συμβουλευτικής επιτροπής, της απόφασης αριθ. 1/98 για την έκδοση του εσωτερικού κανονισμού του συμβουλίου σύνδεσης (2001/.../EΚ).

Το Συμβούλιο Σύνδεσης

Έχοντας υπόψη:

την ευρωπαϊκή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Λιθουανίας, αφετέρου [2], και ιδίως το άρθρο 116,

[2] ΕΕ L 51 της 20.02.1998, σ.3

Εκτιμώντας τα εξής:

(1) Ο διάλογος και η συνεργασία των ομάδων οικονομικών και κοινωνικών συμφερόντων της Ευρωπαϊκής Ένωσης και της Λιθουανίας μπορούν να συμβάλουν σημαντικά στην ανάπτυξη των σχέσεων ΕΕ-Λιθουανίας.

(2) Κρίνεται σκόπιμο η συνεργασία αυτή να οργανωθεί στο επίπεδο των μελών της Οικονομικής και Κοινωνικής Επιτροπής των Ευρωπαϊκών Κοινοτήτων, αφενός, και των εκπροσώπων των ομάδων οικονομικών και κοινωνικών συμφερόντων της Λιθουανίας, αφετέρου, με τη σύσταση μικτής συμβουλευτικής επιτροπής.

(3) Συνεπώς, πρέπει να τροποποιηθεί αναλόγως ο εσωτερικός κανονισμός του συμβουλίου σύνδεσης, ο οποίος εγκρίθηκε με την απόφαση αριθ. 1/95,

εξέδωσε την ακόλουθη απόφαση:

Άρθρο 1

Στον εσωτερικό κανονισμό του συμβουλίου σύνδεσης προστίθενται τα ακόλουθα άρθρα:

"Άρθρο 15

Μικτή συμβουλευτική επιτροπή

Συνιστάται μικτή συμβουλευτική επιτροπή, έργο της οποίας θα είναι η προώθηση του διαλόγου και της συνεργασίας μεταξύ των ομάδων οικονομικών και κοινωνικών συμφερόντων της Ευρωπαϊκής Κοινότητας και της Λιθουανίας. Ο διάλογος και η συνεργασία αυτή αφορούν το σύνολο των οικονομικών και κοινωνικών πτυχών των σχέσεων μεταξύ της Ευρωπαϊκή Κοινότητας και της Λιθουανίας, στο πλαίσιο της εφαρμογής της ευρωπαϊκής συμφωνίας. Η μικτή συμβουλευτική επιτροπή αποφαίνεται επί θεμάτων που ανακύπτουν σχετικά με τις πτυχές αυτές.

Άρθρο 16

Η μικτή συμβουλευτική επιτροπή απαρτίζεται από έξι εκπροσώπους της Οικονομικής και Κοινωνικής Επιτροπής των Ευρωπαϊκών Κοινοτήτων και έξι εκπροσώπους των ομάδων οικονομικών και κοινωνικών συμφερόντων της Λιθουανίας.

Η μικτή συμβουλευτική επιτροπή ασκεί τις δραστηριότητές της βάσει διαβουλεύσεων με το συμβούλιο σύνδεσης ή με δική της πρωτοβουλία.

Η επιλογή των μελών πραγματοποιείται κατά τέτοιο τρόπο ώστε η μικτή συμβουλευτική επιτροπή να αντανακλά όσο το δυνατόν πιο πιστά τις διάφορες ομάδες οικονομικών και κοινωνικών συμφερόντων τόσο της Ευρωπαϊκής Κοινότητας όσο και της Λιθουανίας.

Η προεδρία της μικτής συμβουλευτικής επιτροπής ασκείται από κοινού από ένα μέλος της Οικονομικής και Κοινωνικής Επιτροπής των Ευρωπαϊκών Κοινοτήτων και από ένα μέλος της Λιθουανίας.

Η μικτή συμβουλευτική επιτροπή καταρτίζει τον εσωτερικό κανονισμό της.

Άρθρο 17

Η Οικονομική και Κοινωνική Επιτροπή των Ευρωπαϊκών Κοινοτήτων, αφενός, και οι ομάδες οικονομικών και κοινωνικών συμφερόντων της Λιθουανίας, αφετέρου, καλύπτουν τις δαπάνες συμμετοχής στις συνεδριάσεις της επιτροπής και των ομάδων εργασίας της, τόσο όσον αφορά τα έξοδα προσωπικού, ταξιδιού και παραμονής όσο και τις δαπάνες για τις ταχυδρομικές και τηλεπικοινωνιακές υπηρεσίες.

Οι δαπάνες διερμηνείας κατά τις συνεδριάσεις, καθώς και οι δαπάνες μετάφρασης και αναπαραγωγής των εγγράφων καλύπτονται από την Οικονομική και Κοινωνική Επιτροπή, με εξαίρεση τις δαπάνες διερμηνείας ή μετάφρασης από ή προς τη λιθουανική γλώσσα, οι οποίες καλύπτονται από τις ομάδες οικονομικών και κοινωνικών συμφερόντων της Λιθουανίας.

Οι λοιπές δαπάνες σχετικά με την υλική οργάνωση των συνεδριάσεων επιβαρύνουν το μέρος που φιλοξενεί τις συνεδριάσεις."

Άρθρο 2

Η παρούσα απόφαση αρχίζει να ισχύει την πρώτη ημέρα του δεύτερου μήνα μετά την ημερομηνία της έγκρισής της.

Βρυξέλλες,

Για το συμβούλιο σύνδεσης

Ο Πρόεδρος